
Καλοκαιρινή γιορτή με βραβεύσεις διακεκριμενων αθλητών στην Αντιγόνεια 
Οι μουσικές και οι χοροί του Πόντου κυριάρχησαν στην καλοκαιρινή γιορτή που διοργάνωσε το περασμένο Σάββατο ο Μορφωτικός Εξωραϊστικός Πολιτιστικός Σύλλογος Αντιγόνειας και έδωσαν ζωντάνια και θετική ενέργεια σε όλο το χωριό. 
Την αρχή έκανε το χορευτικό συγκρότημα της Ένωσης Ποντίων ν. Κιλκίς ‘’Οι Αργοναύτες’’ και ακολούθησαν οι κάτοικοι και οι επισκέπτες της Αντιγόνειας.
Η εκδήλωση είχε και αθλητικό χρώμα καθώς οι διοργανωτές θέλησαν να βραβεύσουν τους συγχωριανούς τους, που τους έχουν κάνει περήφανους με τις διακρίσεις τους σε διάφορα αθλήματα.
Ο Δήμαρχος Κιλκίς Δημήτρης Κυριακίδης,ο οποίος τίμησε με την παρουσία του τη μαζική καλοκαιρινή γιορτή, απένειμε τιμητικές πλακέτες στον Δημήτριο Γιαννουλίδη, ολυμπιονίκη στην ενόργανη γυμναστική, Θωμά Σμιάρη, Πρόεδρο της Ελληνικής Ομοσπονδίας Πολεμικών Τεχνών και  Αρχιμήδη Δέλιο, πρωταθλητή ποδηλασίας στην Τσεχία. 
Για τις επιδόσεις τους στο ποδόσφαιρο βραβεύθηκαν, επίσης, οι Θεόδωρος Αγγελόπουλος, Γρηγόρης Λαζαρίδης και Σάββας Μασμανίδης.
Στην εκδήλωση, η οποία τελούσε υπό την αιγίδα του Δήμου Κιλκίς, ήταν παρόντες και οι Αντιδήμαρχοι Αλέξανδρος Σημαιοφορίδης, Γιώργος Μπαλάσκας, οι Πρόεδροι των Δημοτικών Κοινοτήτων Αντιγόνειας Βασίλης Σεβλίδης, Βάθης Θεόδωρος Κουσίδης, Γερακαριού Σάββας Ανδρεανίδης και Θεοδοσίων Λάζαρος Τσαχουρίδης. 
